РЕГЛАМЕНТ (ЕО) № 77/2007 НА КОМИСИЯТА
от 26 януари 2007 година
относно определянето на процента на приемане на договорите, сключени за незадължителна дестилация на трапезно вино
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1623/2000 на Комисията от 25 юли 2000 г. за определяне на подробни правила за прилагане на Регламент (ЕО) № 1493/1999 на Съвета относно общата организация на пазара на вино по отношение на пазарните механизми (1), и по-специално член 63а, параграф 5 от него,
като има предвид, че:
(1)
Член 63а от Регламент (ЕО) № 1623/2000 определя условията за прилагане на режима за дестилация на вино съгласно член 29 от Регламент (ЕО) № 1493/1999 на Съвета (2). Става дума за доброволна и субсидирана дестилация, целяща да поддържа лозаро-винарския пазар и да способства за непрекъснатост на снабдяването на сектора за спиртни напитки. За тази цел се сключват договори между производителите на вино и дестилаторите. Тези договори са били съобщени от държавите-членки на Комисията до 15 януари 2007 г.
(2)
За кампанията 2006-2007 г. дестилацията беше открита в периода от 1 октомври до 23 декември. На основата на количествата вино, за които Комисията е била уведомена от държавите-членки чрез съответните договори за дестилация, е уместно да се отбележи, че са надхвърлени ограниченията, наложени от бюджетните ресурси и абсорбционния капацитет на отрасъла, произвеждащ алкохолни напитки. Следователно е уместно да се определи единен процент за приемане на съобщените количества за дестилация.
(3)
В съответствие с член 63а, параграф 6, първа алинея от Регламент (ЕО) № 1623/2000 държавите-членки одобряват договорите за дестилация в рамките на период, започващ oт 30 януари. Следва да се предвиди, че настоящият регламент незабавно влиза в сила,
ПРИЕ НАСТОЯЩИЯ РЕГЛАМЕНТ:
Член 1
Количествата вино, за които са били сключени договори и за които Комисията е била уведомена съгласно член 63а, параграф 4 от Регламент (ЕО) № 1623/2000 до 15 януари 2007 г., се приемат, ако не надвишават 86,99 %.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 януари 2007 година.